Groot veranderinge met Bok-kontrakte aangekondigRassie Erasmus. (Foto: Twitter/ @Springboks) “Ons bemoei ons oor hoe om spelers in die land te hou, maar die rand is te swak en die ekonomie van Suid-Afrikaanse rugby is te klein om te kan meeding.” Só het Springbokafrigter Rassie Erasmus Saterdag gesê by die aankondiging dat Suid-Afrikaanse Rugby vanjaar regulasie 9 van Wêreldrugby gaan afdwing en spelers vir tot 14 weke in ’n jaar sal benodig. Talle plaaslike spelers sal van volgende jaar af deel van die Springbokke se opvolgbeplanning wees met die nuwe kontrakteringstelsel. Spelers sal volgens posisie in ranglyste groepeer word en diegene wat in Suid-Afrika speel sal byekomende vergoeding van hul provinsies ontvang, wat deur SA Rugby gefinansier sal word. Die reël dat slegs spelers wat 30 of meer toetse vir die Bokke gespeel het van oorsese klubs af gekies mag word, word ook amptelik geskrap. Die reël is in 2017 ingestel. “ŉ Suid-Afrikaanse speler kan meer verdien met ŉ twee maande kontrak in Japan as wat hy sou deel van die Springbokke wees en al wen hulle die Wêreldbeker. Dit is die realiteit wat ons in die oë moet kyk,” het Erasmus gesê. “In die afgelope paar jaar het ons daarop gefokus om te probeer om ŉ klein aantal hoëprofiel-spelers te behou. Maar dit was ŉ klein groepie en baie van die spelers het in elk geval weggegaan. Verlede seisoen het dié gekontrakteerde spelers net 38% van hul beskikbare tyd gespeel.” Rassie Erasmus – Bokafrigter. (Foto: Twitter munsterrugby) Erasmus het gesê die nuwe strategie kan inhou dat daar tot soveel as 75 spelers in die opvolgbeplanning gaan wees en dat hulle finansieel daarvoor vergoed word. Volgens Erasmus behels die nuwe strategie ook direkte kommunikasie met die oorsese klubs. “As die klubs nie daarvan hou nie het hulle die opsie om nie spelers te teken nie.” Erasmus meen die grootste voordeel van die nuwe stelsel is meer effektiewe opvolgbeplanning. “Die enigste oplossing wat almal gelukkig sal hou, sou wees as ons genoeg geld gehad het om die spelers wat ons wil hê soveel te kon betaal as wat hulle wil hê – maar dis nie die wêreld waarin ons leef nie,” het hy gesê. “Ons moet die praktiese realiteite hanteer en gefokus bly op ons doelwit, waarvolgens die 23 beste beskikbare spelers wat regtig vir die Springbokke wil speel gekies word en wat bereid is om op te offer, of hulle hier of oorsee speel. “Ons het net ŉ beperkte begroting om dit te doen, maar ons het baie spelers wat die potensiaal het om Springbokke te word.” Volgens Erasmus sal die ranglyste jaarliks hersien word terwyl daar meganismes ingestel word om aanpassings in die seisoen en in buitengewone omstandighede te maak.